Die tragiese dood van die befaamde skilder, Walter Meyer van Upington, het my tot nadenke gestem. Die feit dat selfs sy bure nie daarvan bewus was dat hy 'n internasionaal bekende skilder is nie en dat alle kunstenaars gewoonlik maar beskeie en nie noodwendig welgesteld is nie het my laat wonder hoeveel "Walter Meyers" daar nóg in die land is.
Korpse kan gerus die uitdaging oorweeg om te gaan snuffel in hul plaaslike omgewing om hierdie kunstenaars (oor die hele spektrum van kuns) op te spoor en meer oor hulle te wete te kom. 'n Safariroete kan dan beplan word om by almal uit te kom en tyd met hulle te spandeer. Moontlik in die vorm van 'n safari-ete deur by elkeen 'n gereg op 'n spyskaart te nuttig wat deur die korpslede en gades voorberei word.
Daar is talle potensiële en opwindende uitkomste wat hieruit kan voortspruit met wedersydse voordele vir die RRB en die kunstenaars.
Dink bietjie daaraan.......
VEREISTES VIR LIDMAATSKAP VAN DIE RRB
Die aanhaling uit die Grondwet van die RRB in Knapsak 21 het ons Vise-President, Barry Frey, verder aan die dink gesit en die volgende waarhede uit sy pen laat vloei:
Lede van die Rapportryerbeweging (RRB) word gereeld deur nie-lede en potensiële nuwe lede gekonfronteer met vrae oor lidmaatskapvereistes en met watter ander organisasies die RRB assosieer, of by geaffilieer is. Hierdie vrae word soms met groot agterdog gestel, en kan ook verband hou met die moeite wat korpse soms ondervind om nuwe lede, veral in stedelike gebiede, te werf.
Die RRB-Grondwet is baie duidelik oor die vereistes vir lidmaatskap. In klousule 6.1 word, benewens die vereistes ten opsigte van ledegeld, duidelik gestel dat lede en voornemende lede belydende Christene en Afrikaanssprekend moet wees. Verder moet hulle hulself met die doelstellings van die Beweging vereenselwig en die bepalings van die RRB-Grondwet onderskryf. Hulle mag ook nie lede wees van enige ander organisasie waarvan die grondwet strydig met dié van die RRB is nie.
Met verwysing na lidmaatskap van ander organisasies moet dit duidelik aan potensiële nuwe lede en kritici gestel word dat die RRB nié by enige ander organisasie, nasionaal en/of internasionaal (soos die Vrymesselaars) geaffilieer is nie. Die RRB handhaaf Christelike waardes en bevorder ook Afrikaans en die Afrikanerkultuur op alle lewensterreine. As 'n beweging, met korpse in verskeie dorpe en stede landswyd, tree die RRB wel in vennootskap met ander kultuurorganisasies op wat dieselfde waardes en sentimente deel, soos die FAK, Die Dameskring, Die Vryburgers, Die Voortrekkers en die Erfenisstigting. Verskeie projekte word, wanneer doenlik, in samewerking met hierdie kultuurvennote beplan en uitgevoer.
Die Strewe van die Rapportryerbeweging kan ook aan potensiële nuwe lede voorgehou word. Dit lui as volg:
Die RRB streef daarna om
(a) die Afrikaanse taal, sedes en gewoontes, soos geopenbaar in sy Christelike geloof, geskiedenis en tradisies te ontwikkel, uit te leef, te handhaaf en te bevorder met die jeug en gesonde gesinsbande as vertrekpunt, en
(b) om patriotisme en 'n lojale samehorigheidsgevoel in eie geledere, en onder almal wat die Rapportryerbeweging se grondslag en doelstellings aanvaar, te bevorder.
(Kyk elders op die webblad onder Nuus vir Landsberaad en kry die aanhangsels!)
Die inskrywingsvorm vir afgevaardigdes/waarnemers word hierby aangeheg. (Kyk onder Nuus vir Landsberaad en kry die aanhangsels)